Langsiktig plan   
  
for Dekom Trøndelag

*Hensikten med dette dokumentet er å skape forutsigbarhet for aktører i Trøndelag. Dokumentet berører to områder; prinsipper for fordeling av økonomi og planlagte fellestiltak for hele Trøndelag*.

**Økonomi**

I Trøndelag har samarbeidsforum for Dekom vedtatt pro rata-tildeling til kompetansenettverkene. Samarbeidsforum har besluttet en fordelingsnøkkel basert på de 11 nettverkenes lærerårsverk, samt et grunntilskudd som gir en rimelig fordeling. Når kompetansenettverkene leverer beslutningsgrunnlaget sitt, skal de forholde seg til den forhåndstildelte rammen. I tillegg har samarbeidsforum besluttet å tildele midler til fellestiltak som alle nettverk får ta del i.

Kompetansetiltak innenfor ordningene skal ses i sammenheng. Det er derfor anledning til å disponere midler innenfor Dekom til tiltak innenfor Kompetanseløftet. Det er imidlertid ikke anledning til å disponere midler fra Kompetanseløftet til Dekom-tiltak.

**Fellestiltak i Trøndelag**Mange nettverk har samme utfordringsbilde. Samarbeidsforum har med bakgrunn i dette, planlagt og utviklet langsiktige fellestiltak i samarbeid med kompetansenettverkene og universitet (UH). Vedlegg 1 og 2 beskriver de to fellestiltakene. Tabellen under viser varigheten på de ulike tiltakene. Evalueringer underveis kan medføre justeringer, både med hensyn til innhold og varighet.

|  |  |  |  |  |  |
| --- | --- | --- | --- | --- | --- |
| Fellestiltak | 20/21 | 21/22 | 22/23 | 23/24 | 24/25 |
| Begynneropplæringstiltaket |  |  |  |  |  |
| Læreplan og vurdering, pulje 1 |  |  |  |  |  |
| Læreplan og vurdering, pulje 2 |  |  |  |  |  |

Følgende nettverk deltar i begynneropplæringstiltaket  
- Gauldalsnettverket  
- Fosennettverket  
- Nettverket Ytre Namdal

- Innherredsnettverket

- Nettverket Indre Namdal  
- Værnesnettverket

- Nettverket Verdal og Levanger  
- Nettverket Trøndelag sørvest

Følgende nettverk deltar i tiltaket Læreplan og vurdering (pulje 1)  
- Nettverket Ytre Namdal

- Nettverket Midtre Namdal  
- Nettverket Trondheim og Malvik

- Nettverket Trøndelag sørvest  
- Nettverket Levanger/Verdal

- Gauldalsnettverket

Følgende nettverk deltar i tiltaket Læreplan og vurdering (pulje 2)

* Værnesnettverket
* Fosennettverket  
  Innherredsnettverket  
  Nettverket Indre Namdal
* Nettverket Trondheim og Malvik
* Nettverket Trøndelag sørvest  
  Nettverket Levanger/Verdal

**Evaluering**

Partnerskapene (UH og skoleeierne i kompetansenettverkene) skal samarbeide om å evaluere kompetansetiltakene og vurdere måloppnåelsen. Samarbeidsforum gjør en årlig vurdering basert på partnerskapenes rapporteringer, og på grunnlag av rapporter fra følgeforskningen.[[1]](#footnote-1)

Vedlegg 1 Tidlig innsats (fellestiltak 1 i Dekom)

Vedlegg 2 Læreplan og vurdering (fellestiltak 2 i Dekom)

Vedlegg 1

Tidlig innsats i begynneropplæringen

**Tidlig innsats i begynneropplæringen - Læring og undervisning på første og andre årstrinn.** Stortingsmelding 21/ 2016-2017 understreker viktigheten av at elever lærer, mestrer og opplever motivasjon og lærelyst gjennom hele skoleløpet. Opplæringen de første skoleårene er viktig i og med at elevene her utvikler de grunnleggende ferdighetene som de trenger for videre læring. Dette er bakgrunnen for en ny bestemmelse i 2018:   
  
*“§ 1-4. Tidleg innsats på 1. til 4. trinn: På 1. til 4. årstrinn skal skolen sørgje for at elevar som står i fare for å bli hengande etter i lesing, skriving eller rekning, raskt får eigna intensiv opplæring slik at forventa progresjon blir nådd.”*   
Denne bestemmelsen tydeliggjør ansvaret som kommuner, skoler og lærere har for å gi elevene god begynneropplæring. Samtidig er det dokumentert at det er store variasjoner i innhold og kvalitet i begynneropplæringen i norske skoler, og derfor må flere kommuner og skoler iverksette tiltak for å forbedre begynneropplæringen. Den nye bestemmelsen og den dokumenterte variasjonen i kvalitet på praksis i skolen danner bakgrunnen for at kommunene i Trøndelag innfører tilbudet *Tidlig innsats i begynneropplæringen*.

**Mål**Målet med *Tidlig innsats i begynneropplæringen* er at lærere og skoleledere skal utvikle forståelse for hva som kjennetegner god begynneropplæring i lesing, skriving og regning. Denne forståelsen skal omsettes til god praksis i klasserommene, slik at elevene får tilpasset opplæring og kan oppleve mestring og motivasjon. Skolene skal utvikle en god begynneropplæring som er i samsvar med den nye læreplanen, LK20, og som gir alle elevene muligheter til å lære å lese, skrive og regne.  **Målgruppe**Lærere på 1. og 2. trinn, skoleledere, PP-ansatte og eventuelt skoleeiere. **Varighet**2020 til 2023, seks semestre. Tiltaket skal deretter evalueres for en eventuell videreføring, oppskalering/justering eller avslutning. **Innhold**  
*Tidlig innsats i begynneropplæringen* vil ha et særlig fokus på matematikk (regning) og skriving. Sentrale temaer i matematikk vil for eksempel være grunnleggende tallforståelse, dynamisk kartlegging, elevstrategier, representasjoner, motivasjon og utforskende samtaler (ulike typer samtaler og samtaletrekk).   
  
Sentrale temaer innen skriving vil være rask bokstavinnlæring, funksjonell skriving (med fokus på formål, mening, motivasjon), utforskende samtaler underveis i skriveprosessene, å skrive seg til lesing og vurdering av skriving som grunnlag for å støtte elever i videre skriveutvikling. Sammenhenger mellom muntlige ferdigheter og lesing og skriving vil bli vektlagt.

Innholdsmomentene ovenfor vil gi kunnskap om, og hjelp til, å gi god begynneropplæring og intensiv opplæring til elever som står i fare for å bli hengende etter i lesing, skriving og regning.  
  
**Organisering**Nettverk som deltar i *Tidlig innsats i begynneropplæringen* får tilbud om oppstartssamling. Videre vil det finne sted en samling i semesteret i hvert nettverk. Mellom samlingene skal lærere utføre arbeid sammen med egne elever og kollegaer der de prøver ut elementer i god begynneropplæring, observerer hverandre og reflekterer over forbedring av praksis. Det vil være ulikt fokus i de ulike semestrene:

Semester 1, 3 og 5: Matematikk (regning)  
Semester 2, 4 og 6: Skriving

Mot slutten av perioden evaluerer skolene utviklingsarbeidet og legger en plan for det videre arbeidet. Hvert nettverk vil ved oppstart få to kontaktpersoner fra sentrene. Disse kontaktpersonene vil delta på alle samlinger i nettverket, samt gi støtte mellom samlingene.  
  
Det er 10 kompetansenettverk på grunnskolens område i fylket. De minste blir slått sammen på samme måte som vi gjorde våren 2019 i forbindelse med dagskursene i begynneropplæring.   
  
**Bidragsytere**Nasjonalt senter for matematikk i opplæringen (Matematikksenteret) og Nasjonalt senter for skriveopplæring og skriveforsking (Skrivesenteret) ved NTNU.

**Forpliktelser**Skoleledere forplikter seg til å legge til rette for at lærere på første og andre årstrinn får anledning til å delta på samlinger og gjennomføre mellomarbeid mellom samlingene. Tilbudet er gratis, men vikar- og reiseutgifter for deltakerne dekkes av den enkelte skoleeier.

Vedlegg 2

**Læreplan og vurdering - i fagene norsk, matematikk og engelsk**

**1. Bakgrunn**Standpunktvurdering utgjør cirka 80% av karakterene på et vitnemål.[[2]](#footnote-2) Selv om eksamenskarakteren kan få store konsekvenser for enkeltelever, spiller også standpunkt en stor rolle. Forholdet mellom standpunkt og eksamen på vitnemålet står i kontrast til den oppmerksomhet de begge vurderingsformene får. Mens eksamen diskuteres flittig, og det finnes spesielle skoleringsordninger for sensorer, forventes lærere å håndtere standpunktvurderingen uten ekstra støtte.

Elevvurdering er et komplekst felt. Det finnes det forskning som tyder på at standpunktvurdering er mer treffsikker enn eksamen når det gjelder å forutsi elevprestasjoner på høyere trinn (Björklund et al., 2010). Dette forklares gjerne med at lærere har observert sine elever over lang tid. Det motsatte gjelder for et eksamensresultat, som baserer seg på en enkeltprestasjon under begrenset tid. Samtidig viser internasjonal forskning at elevvurdering–selv om den er breiere enn standardisert testing–har en rekke utfordringer, og at elever er prisgitt sine læreres tolking av kompetansemål og forskrifter (Brookhart et al., 2016).

En fersk rapport (Björnsson & Skar, 2021) viste et fravær av tolkningsfelleskap mellom sensorer i norsk. Det er rimelig å anta at om lærere ikke er enige om vurdering ved sensur av eksamen, så vil de heller ikke være det når det kommer til den mer omfattende standpunktvurderingen.

Høsten 2020 ble ny læreplan innført. Med den kom nye begreper som dybdelæring, tverrfaglige temaer og dessuten en ny måte å forstå kompetanse på. Det finnes per i dag ikke noen nasjonale, konkrete vurderingsverktøy for lærere. Derfor er lærere nødt til på egen hånd å utvikle forståelse for hvordan læreplanen kan konkretiseres i vurderingsoppgaver. Dette, og et trolig fravær av tolkningsfelleskap mellom lærere, gjør det viktig å satse på læreres vurderingskompetanse. Dette prosjektet legger opp til en slik satsing.

Vi vet også at de årlige sensorskoleringene og fagdagene som blir gjennomført i forbindelse med sentralt gitt eksamen, blir løftet fram som spesielt betydningsfulle for læreres profesjonelle utvikling. Sensorene opplever faglige drøftinger som viktige bidrag i utviklingen av egen vurderingspraksis; noen beskriver også at de tar med seg arbeidsform og tankegods fra disse samlingene tilbake til egen skole.

Vi vet også at enkelte regioner og fagnettverk har lagt til rette for slike typer samlinger og møtepunkt for lærere som underviser på trinn der de skal gi sluttvurdering; enten i form av eksamens- eller standpunktvurdering.

Med bakgrunn i det vi ser i forskning, og erfaringer i eget fylke, gjorde samarbeidsforum for Dekom Trøndelag, et vedtak om å utvikle et fellestiltak som hele fylket får ta del i.

**2. Mål**

Målet med tiltaket er at lærere skal utvikle en god forståelse av vurdering i det nye læreplanverket LK20, og de skal kunne gjennomføre en vurdering som er i tråd med intensjonene i forskrift og læreplan. Skolene skal utvikle felles forståelse av vurdering i læreplanene og implementering av dem. Skoleeierne skal støtte skolene i dette arbeidet.

**3. Målgruppe**

Lærere på ungdomstrinnet.

**4. Varighet**

Pulje 1: Våren 2022 til høsten 2023

Pulje 2: Våren 2024 til høsten 2025

Deretter blir det en årlig samling framover for begge puljene

**5. Innhold**

Vurderingsforskriften. Læreplanforståelse. Begrepsforståelse – summativ, formativ vurdering, karakter, standpunktkarakter og eksamen.

Om felles kultur og tolkningsfellesskap for vurdering. Hvordan arbeider de med dette på skolene?

**6. Organisering**

Samlinger. Arbeidsoppdrag mellom samlingene.

Samlinger:

1. semester: Samling 1: Fysisk heldag

Samling 2: Digital halvdag

2. semester: Samling 3: Fysisk heldag

Oppdrag og intern samling

3. semester: Samling 4: Digital halvdag

Oppdrag og intern samling

4. semester: Samling 5: Fysisk heldag

Oppdrag og intern samling

Fra 5. semester: Årlig samling

Samling 1 er felles for fagene norsk, matematikk og engelsk. Første halvdel er felles for alle, mens det i andre halvdel blir paralleller for norsk, matematikk og engelsk.

De resterende samlingene er fagspesifikke (norsk, matematikk og engelsk).

**7. Bidragsytere**

NTNU ved Skrivesenteret og Matematikksenteret.

Høgskolen i Østfold ved Fremmedspråksenteret.

**8. Forpliktelser**

Skoleledere forplikter seg til å legge til rette for at lærere på de aktuelle trinn får anledning til å delta på samlinger og gjennomføre mellomarbeid mellom samlingene. De skal også legge til rette for interne samlinger knyttet til arbeidsoppdragene i semester 2, 3 og 4.

**Litteratur**

Brookhart, S. M., Guskey, T. R., Bowers, A. J., McMillan, J. H., Smith, J. K., Smith, L. F., Stevens, M. T., & Welsh, M. E. (2016). A Century of Grading Research. *Review of Educational Research*, *86*(4), 803–848. <https://doi.org/10.3102/0034654316672069>

Björklund, A., Fredriksson, P., Gustafsson, J.-E., & Öckert, B. (2010). *Den svenska utbildningspolitikens arbetsmarknadseffekter: vad säger forskningen? Rapport 2010:13*. Institutet för arbetsmarknadspolitisk utvärdering (IFAU). <https://www.ifau.se/globalassets/pdf/se/2010/r10-13-den-svenska-utbildningspolitikens-arbetsmarknadseffekter-vad-sager-forskningen.pdf>

Björnsson, J. K., & Skar, G. B. (2021). *Sensorreliabilitetpå skriftlig eksamen i videregående opplæring*. <https://folk.ntnu.no/gustafsk/Bjornsson-Skar-2021-Sensorreliabilitet-pa-skriftlig-eksamen-i-vgo.pdf>

1. OsloMet har ansvar for følgeforskning på Dekom. [↑](#footnote-ref-1)
2. https://www.udir.no/tall-og-forskning/finn-forskning/rapporter/Kunnskapsgrunnlag-for-evaluering-av-eksamensordningen/ [↑](#footnote-ref-2)